Vrou kry borgtog ná model se tref-en-trap-doodOlivia Sieff (Foto: Boss Models/Facebook) Onesimo Makhubalo het Vrydag in die Wynberg-landdroshof verskyn in verband met die tref-en-trap-ongeluk buite ’n kuierplek in Claremont wat die lewe van Olivia Sieff, ’n Kaapse model, geëis het. Makhubalo het op ’n aanklag van strafbare manslag in die hof verskyn en is op borgtog van R3 000 vrygelaat, het Eric Ntabazalila, woordvoerder van die Nasionale Vervolgingsgesag (NVG), gesê. Haar borgtogvoorwaardes behels onder meer dat sy elke Vrydag tussen 18:00 en 19:00 by die Wynberg-polisiestasie moet aanmeld. Die saak is tot 25 Mei uitgestel vir verdere ondersoek. Makhubalo (31) se motor is met behulp van kringtelevisiebeeldmateriaal geïdentifiseer as die motor wat by die ongeluk betrokke was, waarna sy in hegtenis geneem is. Die 18-jarige Sieff is omstreeks 01:50 Sondag buite die gewilde nagklub Tin Roof in Hoofweg ten aanskoue van ander jongmense deur ’n motor getref. Die bestuurder van die motor het ná die voorval van die ongelukstoneel gevlug. Sieff is op die toneel deur paramedici dood verklaar. Sy het verlede jaar aan die Herschel Girls School in Claremont matriek behaal en was ’n model vir die bekende modelagentskap Boss Models.